NEOBVEZNI IZBIRNI PREDMETI V DRUGEM VZGOJNO-IZOBRAŽEVALNEM OBDOBJU

ŠOLSKO LETO 2024/2025

Spoštovani učenci in starši!

Pred vami je zloženka s predstavitvijo **neobveznih izbirnih predmetov**, ki jih bomo ponudili učencem **4., 5. in 6. razredov** v šolskem letu 2024/2025.

# NEOBVEZNI IZBIRNI PREDMETI

V skladu z 20.a členom ZOsn (Uradni list RS, št. 63-2519/2013 z dne 26. 7. 2013) šola učencem ponudi neobvezne izbirne predmete. Šola mora učencem ponuditi pouk drugega tujega jezika, lahko pa ponudi tudi druge neobvezne izbirne predmete.

Ker gre za razširjeni program šole, je vključitev učencev v pouk neobveznih izbirnih predmetov prostovoljna. Učenci 4., 5. in 6. razredov se bodo v šolskem letu 2024/25 lahko prostovoljno vključili v pouk naslednjih neobveznih izbirnih predmetov: drugega tujega jezika, športa, plesa, glasbenega ustvarjanja, umetnosti, tehnike in računalništva.

Predmetniki in učni načrti vseh neobveznih izbirnih predmetov so objavljeni na spletni strani Ministrstva za izobraževanje, znanost in šport RS:

<https://www.gov.si/teme/programi-in-ucni-nacrti-v-osnovni-soli/>

Neobvezni izbirni predmeti učencem omogočajo, da poglobijo in razširijo znanje predmetnih področij, ki jih zanimajo. To je priložnost, da učenci del predmetnika izberejo po svojih željah, pri tem pa upoštevajo svoja zanimanja in sposobnosti.

Pouk drugega tujega jezika se bo izvajal dve uri tedensko, pouk vseh ostalih neobveznih izbirnih predmetov pa eno uro tedensko, možne pa so tudi blok ure.

Vsak učenec **lahko** izbere eno ali **največ dve** uri pouka neobveznih izbirnih predmetov tedensko ali pa se za obiskovanje neobveznega izbirnega predmeta sploh ne odloči. Učenec, ki se odloči za neobvezni izbirni predmet, ga mora obiskovati do konca šolskega leta. Prisotnost učenca pri neobveznem izbirnem predmetu se obravnava enako kot pri obveznih predmetih, vsako odsotnost pa morajo starši opravičiti. Izpis med šolskim letom ni mogoč.

Učenec si lahko vsako leto izbere drug neobvezni izbirni predmet, čeprav priporočamo, da zaradi nadgradnje znanja obiskuje vsa tri leta isti predmet.

Znanje se pri neobveznih izbirnih predmetih ocenjuje številčno. Zaključna ocena neobveznega izbirnega predmeta je enakovredna ostalim ocenam in se vpiše v spričevalo.

Neobvezni izbirni predmeti sodijo v razširjeni program šole, zato bodo potekali po pouku in ne bodo uvrščeni v urnik med obvezne predmete.

Na osnovi prijav bomo izvajali le tiste neobvezne izbirne predmete, za katere bo prijavljeno zadostno število učencev v skladu s Pravilnikom o normativih in standardih za izvajanje programa osnovne šole.

# PONUDBA NEOBVEZNIH IZBIRNIH PREDMETOV ZA ŠOLSKO LETO 2024/2025

Podrobnejše predstavitve neobveznih izbirnih predmetov si lahko ogledate na šolski spletni strani: <http://www.ospreserje.si/izbirni-predmeti/>

# 2.1 NEMŠČINA, OŠ Preserje, mentor: Mito Kristan

Pri nemščini se bodo učenci učili sporazumevanja v tujem jeziku, poslušali, brali in sestavljali kratka besedila ter pesmice. V tujem jeziku bodo vadili štiri osnovne jezikovne spretnosti: poslušanje, govorjenje, branje in pisanje ter splošno sposobnost sporazumevanja. Poudarek je na intuitivnem osvajanju jezika skozi raznovrstne dejavnosti in igro. (2 uri tedensko)

# 2.2 ŠPORT, OŠ Preserje, mentor: Janez Počkaj

Gibanje ima številne pozitivne vplive na zdravje, ki so najpomembnejši v obdobju odraščanja. S primerno športno vadbo navajamo učence na zavesten nadzor pri izvedbi položajev in gibanj telesa ter tako oblikujemo pravilno telesno držo. Razvijamo koordinacijo gibanja, vzdržljivost, moč, hitrost in gibljivost. Učinkovito uravnavamo telesno težo in količino podkožnega maščevja, pripomoremo h gradnji kostne mase in pozitivno vplivamo na številna druga področja učenčevega razvoja. Izvajanje raznolikih športnih dejavnosti omogoča pridobivanje gibalnih kompetenc, kar predstavlja eno od najpomembnejših razvojnih nalog v otroštvu in mladostništvu. (1 ura tedensko)

# 2.3 UMETNOST

Pri predmetu umetnost bodo učenci spoznavali filmsko in likovno umetnost. Razširili bodo svoja obzorja na področju slikarstva, kiparstva in risanja. Tako se bodo sprostili in ustvarjalno popestrili svoj vsakdan. Preko slikovnega gradiva bodo potovali skozi različna umetnostnozgodovinska obdobja in občudovali največja likovna dela, ki so zaznamovala človeštvo. Ukvarjali se bodo tudi s keramiko ter spoznali film v vsej svoji veličastnosti. (1 ura tedensko)

# 2.4 TEHNIKA, OŠ Preserje, mentor: Boštjan Čerin

Pri neobveznem izbirnem predmetu tehnika bomo poglabljali, razširjali in nadgrajevali predmeta naravoslovje in tehnika v četrtem in petem ter tehnika in tehnologija v šestem razredu. Razširjali bomo osnovna spoznanja o tehnoloških lastnostih posameznih gradiv in praktična znanja, spretnosti in delovne navade pri uporabi orodja, pripomočkov, strojev in naprav za oblikovanje in obdelavo gradiv. Pri praktičnem delu bodo učenci spoznavali nevarnosti in varnostne ukrepe ter razvijali spretnosti in navade pri uporabi zaščitnih sredstev. Načrtovali bodo potek dela, izbrali primerna gradiva, orodja, stroje in pripomočke ter varno izdelovali predmete. Za nemoten potek dela bo potrebno kupiti material, ki je zbran v škatli založbe Izotech. (1 ura tedensko; izvajanje v blok urah)

# 2.5 RAČUNALNIŠTVO, OŠ Preserje, mentor: Mitja Zotti

Predmet je namenjen učencem 4., 5. in 6. razreda, 1 ura na teden 35 ur na leto, predmet lahko učenec izbere več let

V nekaterih državah so računalništvo uvedli kot obvezni predmet v osnovnih šolah. V Sloveniji si učenci z izbiro neobveznega izbirnega predmeta računalništvo pridobijo znanja, ki jim omogočajo prehod iz pasivnih uporabnikov v aktivne ustvarjalce računalniških tehnologij in rešitev. Pri predmetu računalništvo učenci bodo učenci pridobili znanja in razvili način razmišljanja, ki je potreben v sodobnemu življenju.

Spodbudili bodo svojo kreativnost, ustvarjalnost, natančnost in logično razmišljanje. Spoznali bodo računalniške koncepte in metode ter se naučili problem poenostavljati, modelirati in razdeliti na manjše probleme.

Učenci bodo s pomočjo programa Scratch izdelali igrice, zgodbe in animacije.

Računalnik bodo učenci/ke uporabljali na zanimiv in ustvarjalen način in ne le za »izgubljanje časa«. Izbira predmeta računalništvo je modra odločitev, saj bo pouk zabaven, ustvarjalen in koristen. Predstavitve potekajo s krajšim frontalnim uvodom z demonstracijo, temu pa sledi samostojno delo, pri katerem učenci utrdijo pridobljeno znanje in pridobivajo nova znanja ob izdelavi igrice, zgodbe ali animacije.

Program, ki ga bomo uporabljali (SCRATCH), spletni portali (PIŠEK, CODE.ORG).

# 2.6 GLASBENO USTVARJANJE, OŠ Preserje, POŠ Rakitna, mentorica: Vida Kržič

Pri predmetu glasbeno ustvarjanje bodo učenci in učenke lahko uresničevali svoje interese za glasbeno umetnost. Predmet je zasnovan po načelu individualizacije, tako da v njem lahko sodelujejo učenci z različnimi glasbenimi zmožnostmi in izkušnjami. Pri predmetu bodo učenci in učenke izvajali, poslušali in ustvarjali. Glasbena dejavnost izvajanje bo vključevala petje, igranje na instrumente, ritmično izrekanje in gibalno izražanje ob glasbi. Pri glasbeni dejavnosti poslušanje bo glavni poudarek na sproščanju ob glasbi in izražanju lastnih občutkov ob poslušanju. Glasbena dejavnost ustvarjanje pa pomeni ustvarjanje lastnih melodij, ritmov in besedil. S tem bodo utrdili pridobljeno znanje in ga na popolnoma svoj način izrazili.

# 2.7 PLES, OŠ Preserje, mentorica: Maja Pečnik

Pri predmetu ples bodo učenci in učenke z različnimi vsebinami razvijali plesno ustvarjalnost. Učenci se bodo preko igre in izraznega giba postopoma uvajali v svet plesa. V okviru predmeta se bodo učili osnov različnih zvrsti plesa: gibalne in rajalne igre, družabni plesi, ljudski plesi ter moderni plesi (jazz, hip hop). Poudarek bo predvsem na ustvarjanju lastnega gibanja ob primerni glasbi, kjer se bodo učenci lahko sprostili, izrazili svoje občutke, doživetja, težave,...

V okviru predmeta ples se bomo pripravljali tudi na tekmovanje Šolski plesni festival.

# OBLIKOVANJE SKUPIN IN POSTOPEK IZBIRE NEOBVEZNIH IZBIRNIH PREDMETOV ZA ŠOLSKO LETO 2024/2025

Na osnovi prijav bomo do predvidoma 7. maja 2025 oblikovali skupine neobveznih izbirnih predmetov v skladu s Pravilnikom o normativih in standardih za izvajanje programa osnovne šole.

Učne skupine se oblikujejo ločeno za matično šolo (OŠ Preserje) in podružnično šolo (PŠ Rakitna). Pri oblikovanju skupin bomo v največji meri skušali upoštevati želje učencev. Skupine bodo sestavljene iz učencev vseh treh razredov na OŠ Preserje in dveh razredov na PŠ Rakitna.

Šola bo v skladu z zakonodajo oblikovala največ 5 skupin neobveznih izbirnih predmetov na OŠ Preserje in 1 skupino na PŠ Rakitna.

Posamezni neobvezni izbirni predmet se bo na OŠ Preserje izvajal za najmanj 12 učencev, na PŠ Rakitna pa za najmanj 8 učencev. V skupini za izvajanje neobveznih izbirnih predmetov je lahko največ 28 učencev.

Pouk neobveznih izbirnih predmetov bomo izvajali le ob zadostnem številu prijav za posamezno predmetno področje.

Do 7. maja 2024 bodo učenci in starši obveščeni o izbranih neobveznih izbirnih predmetih, ki jih lahko do konca šolskega leta 2024/2025 zamenjajo brez omejitev.

Na začetku šolskega leta 2024/25 imajo učenci najkasneje do 30. septembra 2025 čas za popravek svoje izbire, vendar le, če je v želeni skupini še prostor in ne posegajo v že obstoječi urnik.

Za to, da neobveznega izbirnega predmeta ne bodo obiskovali, se učenci lahko odločijo le v primeru, da se skupina glede na normative še vedno lahko izvaja.

Prosim vas, da se s svojim otrokom pogovorite o prednostih in tudi obveznostih, ki jih prinaša odločitev, da bo otrok vključen v neobvezni izbirni predmet. Na prijavnici ustrezno razvrstite vse ponujene neobvezne izbirne predmete. Na vrhu seznama naj bodo predmeti, ki bi jih vaš otrok najraje obiskoval.

Pri izbiri pa bodite pozorni na to, da ima otrok možnost obiskovati največ 2 uri neobveznih izbirnih predmetov tedensko.